SET ภาคบ่ายดีดบวก 2 จุด รับแรงซื้อกลับหุ้นบลูชิพ-ดาวโจนส์ฟิวเจอร์พุ่งแรง
SET ภาคบ่ายดีดบวก 2 จุด รับแรงซื้อกลับหุ้นบลูชิพ-ดาวโจนส์ฟิวเจอร์พุ่งแรง โดยดัชนีตลาดหุ้นไทย ณ เวลา 14.57 น. อยู่ที่ระดับ 1,625.55 จุด บวก 2.18 จุด หรือ 0.13% มูลค่าการซื้อขาย 4.51 หมื่นล้านบาท 
25 ต.ค. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 14.57 น. อยู่ที่ระดับ 1,625.55 จุด บวก 2.18 จุด หรือ 0.13% มูลค่าการซื้อขาย 4.51 หมื่นล้านบาท ขณะที่ ดาวโจนส์ฟิวเจอร์ ณ เวลา 14.55 น. อยู่ที่ระดับ 24752.00 บวก 136 จุด หรือ 0.55%
โดยดัชนีในช่วงบ่ายมีแรงซื้อกลับเข้ามาในหุ้นขนาดใหญ่ (บลูชิพ) ทำให้ตลาดกลับบมายืนบวกอีกครั้งจากช่วงเช้าที่ดัชนีปิดลบกว่า 19 จุด นำโดย PTT, PTTEP, AOT, SCC เป็นต้น โดยเฉพาะ PTTEP ซึ่งประกาศผลการดำเนินงานออกมาในช่วงบ่ายวันนี้พลิกมีกำไร จึงเป็นแรงหนุนให้นักลงทุนเข้ามาซื้อหุ้นหลังภาวะตลาดร่วงหนักในช่วงเช้าที่ปรับตัวลดลงหนักว่า 26 จุด
อนึ่ง เมื่อช่วงบ่ายวันนี้ PTTEP และบริษัทย่อย ประกาศผลประกอบการไตรมาส 3/61 บริษัทมีกำไรสุทธิ 315 ล้านเหรียญสหรัฐ เพิ่มขึ้นจากระดับ 113 ล้านเหรียญสหรัฐในไตรมาส 2/61 และจากขาดทุนสุทธิ 264 ล้านเหรียญสหรัฐ ในไตรมาส 3/60
โดยกำไรที่เพิ่มขึ้นจากไตรมาสก่อนเป็นผลจากผลประโยชน์ทางภาษีที่เกี่ยวข้องกับอัตราแลกเปลี่ยนตามค่าเงินบาทที่แข็งค่าขึ้นเมื่อเทียบกับเงินเหรียญสหรัฐระหว่างไตรมาส ในส่วนของกำไรจากการดำเนินงานปกติอยู่ที่ 292 ล้านเหรียญสหรัฐ โดยได้รับแรงสนับสนุนจากราคาน้ำมันที่ปรับตัวสูงขึ้น ส่งผลบวกต่อราคาขายเฉลี่ยให้เพิ่มขึ้นมาอยู่ที่ 47.67 เหรียญสหรัฐต่อบาร์เรล บวกกับปริมาณการขายปิโตรเลียมที่เพิ่มขึ้นมาอยู่ที่ 304,940 บาร์เรลต่อวัน จากสัดส่วนที่เพิ่มขึ้นของโครงการบงกช
ขณะที่กำไรที่เพิ่มขึ้นเมื่อเทียบกับที่ขาดทุนสุทธิในไตรมาส 3/60 นั้น เนื่องจากในงวดปีก่อนมีการรับรู้ขาดทุนจากการด้อยค่าของสินทรัพย์ของโครงการมาเรียนา ออยล์ แซนด์ 558 ล้านเหรียญสหรัฐ อย่างไรก็ตามในไตรมาส 3/61  มีการรับรู้ขาดทุนจากการขายสินทรัพย์ (แหล่งมอนทารา) 37 ล้านเหรียญสหรัฐ
10 หุ้นดันดัชนี
